Taraba, Tomáš, poslanec NR SR (2021-12-08):
Dámy a páni, ďakujem pekne za slovo. Úvodom by som chcel tak uviesť, že keď bol volebný deň, je to dohľadateľné, ja som dal na sociálnu sieť takú výzvu alebo prosbu voličom, aby boli opatrní počas volebného dňa, lebo je tu nejaký covid. Takže určite nepatrím do tej skupiny ľudí, ktorí by tvrdili, že to neexistuje, že to nie je. A to, čo by som chcel uviesť druhú vec vzhľadom na môjho predrečníka, absolútne nemám problém s tým, že predkladateľom je Igor Matovič akéhokoľvek zákona. A nie je to žiadna prekážka preto, aby som taký zákon podporil. Ale, Juraj, ty dobre vieš, a keď si tu zostal, tak si dovolím ťa spomenúť. Bolo to asi pol roka dozadu, ja som za tebou prišiel, že existuje určitá skupina ľudí, prišiel som za tebou, konkrétne to bolo s Mariánom Kuffom, sme sa stretli, ktorý ti vysvetľoval, že jednoducho existuje pre určitú skupinu ľudí situácia, že nemajú dostatočnú ponuku z toho, čo na trhu vtedy ale ešte nebolo. To znamená, ja úplne chápem, že aj po tom, čo liberáli vystrájali s Igorom Matovičom kvôli Sputniku, že už potom ste nemali tú chuť si to zopakovať druhýkrát, ale jednoducho existuje realita a podľa mňa, neviem to odmerať, ale existuje podľa môjho pocitu a v okolí dosť nezanedbateľná časť ľudí, ktorí majú etický a morálny problém s vakcínami, ktoré sú dnes na trhu. Vy tomu nemusíte prikladať žiadnu váhu, ale sú ľudia, ktorí, jednoducho pre nich je to otázka, by som až povedal výhrada vo svedomí. A toto, čo hovorím, hovorím aj preto, lebo som pred tým vystúpením sa aj pýtal Mariána Kuffu, či to môžem použiť, boli sme aj za tebou, či by si vedel v Maďarsku vybaviť očkovanie pre typ ľudí, ktorí jednoducho chcú čínsku vakcínu. A ja si myslím, že skôr, ako pôjdete touto cestou, že máte na to hlasy, veď ste sa dohodli, ja si myslím, tak ako určitá časť ekonomickej teórie hovorí, že ponuka vytvára dopyt, ak dáte dostatočnú ponuku aj tejto skupine ľudí, ktorí majú ad jedna problém s tým, že niektoré vakcíny boli testované alebo vyvíjané na tých embryonálnych bunkách potratených detí... (Reakcia z pléna.) Ale no, môžte sa prihlásiť, pani, do rozpravy. ... čo je dneska nespochybniteľný fakt. A títo ľudia majú záujem, aby mohli byť očkovaní vakcínami, ktoré tento etický problém nemajú. Dnes na trhu je to Sinovac, je to Sinopharm, myslím, tieto dve sú schválené Svetovou zdravotníckou organizáciou. Krajiny ako Kanada ich od 1. novembra plne akceptujú ako potvrdenie vakcinácie na cestovanie do krajiny. A toto si myslím, že ak by sa podarilo naplniť v určitom momente, tak sa nám zvýši ten záujem, neviem to odhadnúť, do akého množstva, ale je to bod, ktorý aj pre časť opozície je logicky prijateľný v tom zmysle, že sa dáva možnosť ľuďom dobrovoľne sa rozhodnúť pre vakcíny, ktoré sú možno na tých starých technológiách, na ktorých sme v podstate všetci, ako sme tu, boli očkovaní počas komunizmu. Možno to nie je nič svetoborné, možno má to nižšiu účinnosť, efektivitu, ale jednoducho vzhľadom na to, že žiaden politik by nemal len presadzovať nejakú alebo brániť nejakému, nejakému produktu len z nejakého osobného presvedčenia, tak tak, ako plne akceptujem, že aj kresťanskí politici doniesli na náš trh aj tie vakcíny, ktoré majú ten problém etický, pretože nemajú zas ani oni právo brániť tomu, aby sa k tomu dostali ľudia, ktorí tento svetový názor nemajú, myslím si, že ani tá druhá strana by nemala mať problém to, že ak by sa zadovážilo niečo druhé. A myslím si, že ak touto cestou, ja plne si viem predstaviť, že nemáte, pán Matovič, chuť ísť do toho vzhľadom na to, čo robili, ale ak by ste do tohoto išli, dneska to nie je taký problém. Samozrejme, že prejsť celým tým procesom už dnes by nebolo asi také náročné ako pri Sputniku, pretože tieto vakcíny už disponujú proste schvaľovacím procesom. Myslím, že v Maďarsku jedna z tých vakcín je plne akceptovaná aj sa s ňou s ňou vakcinuje. A v tomto prípade si myslím, že ten prvý krok, dať ľuďom túto možnosť, tým dôchodcom, a dať im to v rámci nejakej alternatívy, že dostanú ponuku, že v poriadku, je tu nejaká pomoc, tá pomoc je vo výške nateraz ako keby 300 euro. Hovorilo sa pred pár dňami, že je možnosť mať až do 600 euro. To znamená, ak by tá prvá polovica tej sumy sa mohla použiť na to plošne a na druhej strane by tu boli ľudia, ktorí dostanú alternatívu ponuky, nejaký zoznam, nejaký, by som povedal, leták, že nech sa páči, tu si môžete vybrať aj z vakcín, ktoré nie sú genetické alebo neboli morálne pochybným spôsobom buď použité, alebo vyvíjané, alebo testované. Takže z tohto pohľadu ja si myslím, že by som videl toto ako zhodnú cestu pre poskytnutie pomoci ľuďom. To všetci sa na tom zhodneme, že áno, je dobrá vec, keď dôchodcovia peniaze skôr dostanú, ako nedostanú, za to sa vôbec vás kritizovať nedá, ale v tej prvej vlne by som, môj pohľad, môj pocit hovorí, že bolo racionálnejšie nerozdeľovať tých ľudí, že tu jedna skupina ste tí, ktorí vakcináciu podstúpili, a druhá skupina ju ani nevie podstúpiť vzhľadom na to, že jednoducho dnes sa k tomu produktu dostať nevie. Takže v tejto súvislosti ja by som aj navrhol pozmeňujúci a doplňujúci návrh skupiny poslancov Národnej rady k návrhu zákona, ktorým sa mení a dopĺňa zákon č. 67/2020 o niektorých mimoriadnych opatreniach vo finančnej oblasti v súvislosti so šírením nebezpečnej nákazlivej ľudskej choroby COVID-19 v znení neskorších predpisov, s tým, že: V čl. I bod 1 znie: „1. Za § 30s sa vkladá § 30t, ktorý vrátane nadpisu znie: „§ 30t Jednorazová finančná pomoc pre seniorov (1) Na zvládnutie protipandemických opatrení a zmiernenie dôsledkov rastu cien sa v roku 2022 poskytne každej jednej fyzickej osobe, ktorá do konca roku 2021 dovŕši vek aspoň 60 rokov a má trvalý alebo prechodný pobyt na území Slovenskej republiky, jednorazová finančná pomoc vo výške 300 eur. (2) Jednorazová finančná pomoc podľa ods. 1 sa oprávnenej fyzickej osobe poskytne do 31. januára 2022 prostredníctvom okresného úradu príslušného podľa trvalého alebo prechodného pobytu oprávnenej fyzickej osoby.“.“ Následne, keby sa vytvoril priestor na doplnenie tej ponuky vakcín, ktoré na trhu sú k dispozícii, a tá ponuka by sa v tomto ako v prvom kole dala všetkým dôchodcom, tak myslím si, že sa vie pomôcť a odľahčí sa ten zdravotný systém. Pretože áno, je problém, ak celé nemocnice sú plné covid pacientov a naozaj ľudia, ktorí objektívne, či už môžu dostať akýkoľvek infarkt a podobne, ak nemajú mať miesto, tak, samozrejme, že je to problém pre spoločnosť. To znamená, že po tejto stránke každý ľudský život má hodnotu, aj ten, ktorý kvôli tomu, že sú plné oddelenia covid pacientov, sa tam dostať nevedia. Ale ja si myslím, že veľká časť tých ľudí, pán Matovič, by bola vám povďačná. A podľa mňa netreba to vnímať, že to je, že to je zanedbateľná časť. Že to je zanedbateľná časť. Jednoducho, nech je to akýkoľvek dôvod, niekto sa nad tým smiať môže, ale najmä na východe Slovenska, na severe Slovenska, na Orave, proste čoraz viac sa človek s tým stretáva. Vidíte, že aj keď Peter Pellegrini sa ozval a povedal, choďte sa očkovať, nemalo to ten vplyv. Jednoducho je to objektívne určitý problém a ten problém je tento. Ak by ste sa stali tvárou alebo, alebo proste, ak by ste tu, viem si predstaviť, tú už premrhanú energiu pri tom Sputniku dali do tohoto, ja si myslím, že nemalá časť opozície by práve túto aktivitu vedela podporiť a vedela aj prijať. Takže toto je môj návrh. Ďakujem pekne.